Karas, Viliam , dočasne poverený minister spravodlivosti SR (2023-02-02):
Ďakujem pekne. Vážený pán poslanec, rezort vnútra sa aj naďalej podieľa na riešení predmetnej problematiky v spolupráci s rezortom životného prostredia a Slovenskou technickou univerzitou v Bratislave, s ktorou uzatvoril zmluvu ako s odborným garantom pre likvidáciu PCB látok z kontaminovanej oblasti. Považujem za dôležité uviesť, že prvá etapa záchranných prác, ktoré začali 2. novembra 2021, bola ukončená 26. novembra 2021. Bola vykonaná úprava terénu v okolí objektu Ošipáreň príslušníkmi Záchrannej brigády Hasičského a záchranného zboru v Humennom. V rámci tejto etapy bol vyskladnený, vytriedený a inventarizovaný nebezpečný odpad z objektu Ošipáreň a uložený do obstaraných kontajnerov, ktoré sú dočasne umiestnené na kontajnerovom stojisku. Prípravné práce a práce na odstránení PCB látok z objektu Ošipáreň vykonávali príslušníci Záchrannej brigády Hasičského a záchranného zboru v Humennom. Meranie prítomnosti nebezpečných látok a evidenciu odstraňovaných nebezpečných látok vykonávali zamestnanci Kontrolného chemického laboratória civilnej ochrany v Jasove a Slovenská technická univerzita v Bratislave. V súčasnosti prebieha druhá etapa záchranných prác, likvidácia dlhoročnej environmentálnej záťaže v podobe nevhodne uskladnených sudov so zvyškami PCB látok a iných vedľajších produktov z výroby bývalého závodu Chemko Strážske. Začiatku druhej etapy predchádzala niekoľkomesačná príprava v kompetencii sekcie krízového riadenia rezortu vnútra, Slovenskej technickej univerzity v Bratislave a ministerstva životného prostredia. Prípravné práce k druhej etape záchranných prác sa začali 19. augusta 2022, a to obhliadkou prameňa Orlová za účasti zástupcov všetkých dotknutých subjektov. V priebehu nasledujúcich dní bolo zaslané oznámenie o začatí druhej etapy záchranných prác spoločne so žiadosťou o umožnenie vstupu na nehnuteľnosť vo vlastníctve súkromnej osoby, avšak vstup na pozemok nebol umožnení, čo zabránilo začať s druhou etapou záchranných prác. Z tohto dôvodu bolo následne v mesiaci september zvolané pracovné stretnutie, na ktorom sa riešila otázka možnosti vstupu na predmetný pozemok a dohodnutie nového termínu začatia druhej etapy záchranných prác. V mesiaci október bolo vykonaných šesť hĺbkových sond špeciálnou technickou Záchrannej brigády Hasičského a záchranného zboru v Humennom. Analýzou z Kontrolného chemického laboratória civilnej ochrany bolo potvrdené, že z analyzovaných vzoriek meraných v terénne na koncentráciu chlóru nebolo identifikované konkrétne ložisko ani sud obsahujúce PCB látky, ani destilačné zvyšky z výroby PCB látok. Bola zamurovaná Ošipáreň. Na jeseň minulého roka nastala zmena majiteľa pozemkov, na ktorých sú identifikované uvedené lokality. K najčerstvejším informáciám, ktoré môžem doplniť, je, že pred necelým týždňom, konkrétne 27. januára 2023, sa konalo pracovné výjazdové stretnutie v lokalite Prameň, v lesnej obore Orlová (Chemko Strážske). Účelom stretnutia bolo preskúmanie terénu a určenie ďalších krokov pri nasledujúcich záchranných prácach v lokalite Prameň. Bol vykonaný odber vzoriek vody na laboratórny výskum filtračného zariadenia, ktoré je plánované na čistenie vody v lokalite Prameň, a bola vykonaná aj kontrola zabezpečenia Teplárne. Na základe záveru zo stretnutia sa pripravujú návrhy na ďalší postup a práce začnú hneď ako terén umožní bezpečný vstup ťažkej techniky. Ďakujem. Skončil som.